b'\n_START_ARTICLE_\nSa\xe2\x80\x99ud ibn Abdilaziz\n_START_SECTION_\nEl\xc3\xa4m\xc3\xa4kerta\n_START_PARAGRAPH_\nH\xc3\xa4n oli Ibn Sa\xe2\x80\x99udin vanhin henkiin j\xc3\xa4\xc3\xa4nyt poika, h\xc3\xa4nen \xc3\xa4itins\xc3\xa4 oli Wadhba bint Muhammad al-Hazzam. Pian Saudi-Arabian perustamisen j\xc3\xa4lkeen h\xc3\xa4net julistettiin kruununperij\xc3\xa4ksi, is\xc3\xa4n veljien sijaan. H\xc3\xa4n oli kruununprinssin\xc3\xa4 20 vuoden ajan, ja sen j\xc3\xa4lkeen kuninkaana 11 vuotta._NEWLINE_Sa\xe2\x80\x99ud j\xc3\xa4rjesti hallitukseen lukuisia ministeri\xc3\xb6it\xc3\xa4 ja perusti  Kuningas Saudin yliopiston Riadiin (toimi aluksi nimell\xc3\xa4 Riadin yliopisto). Sa\xe2\x80\x99udin suku oli tyytym\xc3\xa4t\xc3\xb6n Sa\xe2\x80\x99udin valtaan. H\xc3\xa4nell\xc3\xa4 oli lukuisia lapsia, enemm\xc3\xa4n kuin is\xc3\xa4ll\xc3\xa4\xc3\xa4n, 54 poikaa ja 57 tyt\xc3\xa4rt\xc3\xa4, ja h\xc3\xa4n pyrki saamaan oman poikansa seuraajakseen valtaistuimelle ja asetti heid\xc3\xa4t korkeisiin valtion virkoihin._NEWLINE_Sa\xe2\x80\x99ud piti aluksi yll\xc3\xa4 l\xc3\xa4mpimi\xc3\xa4 suhteita Egyptiin vastustaakseen Irakin ja Jordanian ha\xc5\xa1imidien valtaa, mutta my\xc3\xb6hemmin pelk\xc3\xa4si Egyptin liiallista vaikutusvaltaa arabimaailmassa ja v\xc3\xa4itteiden mukaan j\xc3\xa4rjesti juonen salamurhata Nasser. Saudit tukivat rojalisteja Pohjois-Jemenin sis\xc3\xa4llissodassa, Egypti taas tasavaltalaisia._NEWLINE_H\xc3\xa4nen velipuolensa pelk\xc3\xa4siv\xc3\xa4t asemansa puolesta, eiv\xc3\xa4tk\xc3\xa4 siet\xc3\xa4neet Sa\xe2\x80\x99udin rahantuhlausta omiin ja perheens\xc3\xa4 menoihin. Sa\xe2\x80\x99udin huhuttiin my\xc3\xb6s k\xc3\xa4ytt\xc3\xa4v\xc3\xa4n alkoholia. Huhujen mukaan h\xc3\xa4nelle m\xc3\xa4\xc3\xa4r\xc3\xa4ttiin 1960-luvun alussa konjakkia l\xc3\xa4\xc3\xa4kkeeksi, kuningas piti siit\xc3\xa4 ja k\xc3\xa4ytti lopulta pullollisen p\xc3\xa4iv\xc3\xa4ss\xc3\xa4._NEWLINE_Vuoden 1964 alussa hallitus, hovi ja uskonnolliset johtajat olivat sit\xc3\xa4 mielt\xc3\xa4 ett\xc3\xa4  Sa\xe2\x80\x99udin k\xc3\xa4yt\xc3\xb6s ei ole kuninkaalle ja imaamille sopivaa. H\xc3\xa4nen veljest\xc3\xa4\xc3\xa4n Faisalista p\xc3\xa4\xc3\xa4tettiin tehd\xc3\xa4 p\xc3\xa4\xc3\xa4ministeri, ja Sa\xe2\x80\x99ud sai aluksi pit\xc3\xa4\xc3\xa4 kuninkaan arvonimen mutta ilman valtaoikeuksia. Sa\xe2\x80\x99ud pyrki kaikin keinoin p\xc3\xa4\xc3\xa4sem\xc3\xa4\xc3\xa4n takaisin valtaan, ja Faisal joutui pakenemaan Riadista Jeddaan. Lokakuussa 1964 h\xc3\xa4n palasi Riadiin ja t\xc3\xa4ll\xc3\xb6in Sa\xe2\x80\x99ud p\xc3\xa4\xc3\xa4tettiin syrj\xc3\xa4ytt\xc3\xa4\xc3\xa4 kokonaan._NEWLINE_Vaikka Muhammad ibn Abdilaziz Al Sa\xe2\x80\x99ud oli ensimm\xc3\xa4isen\xc3\xa4 perimysj\xc3\xa4rjestyksess\xc3\xa4, kuninkaaksi kutsuttiin Faisal. Sa\xe2\x80\x99ud meni maanpakoon Geneveen. Vuonna 1966 Nasser kutsui h\xc3\xa4net asumaan Egyptiin. Sa\xe2\x80\x99ud kuoli Ateenassa 1969. Saudi-Arabian ulkoministeri\xc3\xb6n virallisten sivujen mukaan h\xc3\xa4n oli luopunut vallasta hoitaakseen terveytt\xc3\xa4\xc3\xa4n ulkomailla._NEWLINE_Syrj\xc3\xa4ytt\xc3\xa4misens\xc3\xa4 j\xc3\xa4lkeen h\xc3\xa4nest\xc3\xa4 ei paljon Saudi-Arabiassa kuultu, ja h\xc3\xa4nen nimens\xc3\xa4 poistettiin historiankirjoista ja h\xc3\xa4nen mukaansa nimettyjen instituuttien nimist\xc3\xa4. H\xc3\xa4nen poikansa j\xc3\xa4iv\xc3\xa4t my\xc3\xb6s marginaaliseen asemaan hovissa.'